B4-0750/97

Ψήφισμα σχετικά με την κατάσταση στην Εσωτερική Μογγολία και την καταδίκη του κ. Hada, ιδρυτή της «Νότιας Μογγολικής Δημοκρατικής Συμμαχίας»

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματα για τις παραβιάσεις των ανθρωπίνων δικαιωμάτων στην Λαϊκή Κίνα και στα εξαρτημένα εδάφη,

A. λαμβάνοντας υπόψη ότι η Λαϊκή Δημοκρατία της Κίνας συνεχίζει την καταπιεστική της πολιτική έναντι του λαού της Εσωτερικής Μογγολίας, η άσκηση της οποίας συνεχίζεται από το 1947 μέχρι σήμερα, και ότι κατά τα 50 χρόνια της κινεζικής διοίκησης έχουν εξαφανισθεί 150.000 Μογγόλοι και έχουν οδηγηθεί στην φυλακή περίπου 800.000,

Β. λαμβάνοντας υπόψη ότι ο κ. Hada, ιδρυτής της «Νότιας Μογγολικής Δημοκρατικής Συμμαχίας» (SMDA) έχει συλληφθεί με την κατηγορία αυτονομιστικού κινήματος, έχει καταδικαστεί σε 15ετή φυλάκιση και έχει στερηθεί των πολιτικών του δικαιωμάτων για μια τετραετία,

Γ. λαμβάνοντας υπόψη εξάλλου τα πρόσφατα γεγονότα που έλαβαν χώρα στο Hohhot, πρωτεύουσα της Εσωτερικής Μογγολίας, κατά τα οποία συνελήφθησαν πολλοί ενεργοί οπαδοί της SMDA που έχουν αναλάβει την πρωτοβουλία διασώσεως της πολιτιστικής και γλωσσικής κληρονομιάς των Μογγόλων,

Δ. καταγγέλλοντας το γεγονός ότι γίνονται τακτικά μετακινήσεις πληθυσμού στην Κεντρική Μογγολία με στόχο την ανατροπή της εθνοτικής συνθέσεως της περιοχής στην οποία έχουν εγκατασταθεί άνω των 20 εκατομμυρίων Κινέζων με αποτέλεσμα να καταστεί ο αυτόχθων πληθυσμός ασήμαντη μειονότητα (3,6 εκατομμύρια Μογγόλων σύμφωνα με εκτιμήσεις του 1992),

Ε. καταγγέλλοντας το γεγονός ότι οι κινεζικές αρχές χρησιμοποιούν ως πρακτικές δημογραφικού ελέγχου τις εξαναγκαστικές στειρώσεις και εκτρώσεις,

ΣΤ. διαπιστώνοντας ότι στην Εσωτερική Μογγολία τα βουδιστικά μοναστήρια εξακολουθούν να καταστρέφονται και ότι η πολιτιστική, θρησκευτική και γλωσσική ταυτότητα του λαού των Μογγόλων αποτελεί το αντικείμενο συνεχών επιθέσεων,

Ζ. εκτιμώντας συνεπώς την ανάγκη για διεξαγωγή ανοικτής και διαρκούς συζητήσεως μεταξύ της Ευρωπαϊκής Ένωσης και της Λαϊκής Δημοκρατίας της Κίνας ιδίως στα πολύ σημαντικά θέματα του σεβασμού των ανθρωπίνων δικαιωμάτων και των θεμελιωδών ελευθεριών,

Η. εκτιμώντας ότι η Ευρωπαϊκή Ένωση οφείλει να παρέμβει με όλα τα μέσα που διαθέτει για να αντικρούσει κάθε πολιτική που προσβάλλει την ακεραιότητα των πληθυσμών ή των τμημάτων τους ή που έχει ως στόχο να εξαλείψει τον πολιτισμό τους ή τις αυτονομιστικές τους προσδοκίες,

Θ. ανησυχώντας ζωηρώς για την αυξανόμενη αστάθεια στο Θιβέτ και το Ανατολικό Τουρκεστάν (Xinjiang), περιφέρειες που κατέχει η Λαϊκή Δημοκρατία της Κίνας, καθώς και για τις συνέπειες που μπορεί να έχει το εν λόγω γεγονός για τις όμορες περιοχές,

1. καταδικάζει την πολιτική της Λαϊκής Δημοκρατίας της Κίνας που επιδιώκει να εξαλείψει τον πολιτισμό, τη θρησκεία και τη γλώσσα του λαού της Εσωτερικής Μογγολίας και να εξουδετερώσει κάθε νόμιμη προσδοκία για την αυτονομία του λαού των Μογγόλων[semigr ]

2. καλεί την κυβέρνηση της Λαϊκής Δημοκρταίας της Κίνας να αρχίσει πολιτικό διάλογο με την μογγολική αντιπολίτευση ώστε να επιτευχθεί διαπραγματεύσιμη και ειρηνική επίλυση του εν λόγω ζητήματος[semigr ]

3. καλεί την κινεζική κυβέρνηση να ελευθερώσει όλους τους κρατουμένους που έχουν καταδικαστεί για αδικήματα που δεν προβλέπονται στους κανόνες και τις διεθνείς συνθήκες επί του θέματος[semigr ]

4. καλεί την κινεζική κυβέρνηση να επαναδιεξαγάγει αμέσως τη δίκη του ιδρυτή της SMDA κ. Hada και των άλλων συλληφθέντων ενεργών στελεχών της SMDA, παρουσία διεθνών παρατηρητών[semigr ]

5. καλεί την κινεζική κυβέρνηση να επιτρέπει στους διεθνείς δημοσιογράφους και παρατηρητές να εισέρχονται ελευθέρως στην Εσωτερική Μογγολία[semigr ]

6. καταδικάζει το γεγονός ότι οι κινεζικές αρχές υιοθετούν διαφορετική στάση σε οικονομικό και πολιτικό επίπεδο έναντι των πληθυσμών στα κατεχόμενα εδάφη της Εσωτερικής Μογγολίας, του Ανατολικού Τουρκεστάν και του Θιβέτ καθώς και έναντι των άλλων εθνικών μειονοτήτων[semigr ]

7. καλεί την Επιτροπή να συμπεριλάβει στις συμφωνίες συνεργασίας με την Κίνα και μια ρήτρα κατά των εθνοτικών και πολιτικών διακρίσεων και να δημιουργήσει ενδεδειγμένα όργανα εποπτείας εφαρμογής της ρήτρας αυτής[semigr ]

8. καλεί την Επιτροπή και το Συμβούλιο να ασκήσουν πιέσεις στις αρχές της Λαϊκής Δημοκρατίας της Κίνας ώστε να διασφαλισθεί ο σεβασμός των ανθρωπίνων δικαιωμάτων και των θεμελιωδών ελευθεριών τόσο στην κινεζική επικράτεια, όσο και στην Εσωτερική Μογγολία, το Θιβέτ και το Ανατολικό Τουρκεστάν[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στα κοινοβούλια των κρατών μελών, στην κυβέρνηση της Λαϊκής Δημοκρατίας της Κίνας, στους εκπροσώπους της εξόριστης μογγολικής αντιπολίτευσης, στους εκπροσώπους της εξόριστης αντιπολίτευσης του Ανατολικού Τουρκεστάν και της εξόριστης κυβερνήσεως του Θιβέτ.